Jégkorongblog » Magyarország–Románia 3-2
HSz 2020. feb. 8. szombat, 17:10 2020. feb. 8. szombat, 19:55
A magyar válogatott hosszabbításban gyűrte le Romániát a nottinghami olimpiai selejtezők második játéknapján.
A mieink számára rémálomszerűen kezdődött a mérkőzés, 35 másodperc elteltével a kék-sárgák emberelőnyben megszerezték a vezetést Tranca révén, aki oldalról, a bedobókörből lőtte ki a rövid felső sarkot (0-1). Szerencsére gyorsan megrázta magát a magyar válogatott, és másfél perc múlva egyenlített: Sarauer közvetlen közelről lőtt, a korong Polc lábai között jutott a gólvonal mögé (1-1). A magyar csapat támadott többet és veszélyesebben, Erdély a 8. percben két méterről centikkel emelt mellé fonákkal, nem sokkal később Gliga nem tudott az üresen maradt kapuba lőni. A harmad második felében a magyar csapat markánsabb fölényt harcolt ki, a játék nagyrészt Polc kapuja előtt zajlott. A 17. percben fújták be a játékvezetők az első magyar emberelőnyt, amely csak bő egy percig tartott, mert Macaulay is kapott egy kis pihenőt.
A második harmadot határozottan kezdte a magyar csapat, Sofron lövése alig zúgott el a kapuvas fölött. A mieink lendületét a 25. percben emberhátrány törte meg, ezt azonban nagyobb nehézség nélkül kivédekezték. Egyenlő létszámban a játék visszatért a „rendes” medrébe, a csapatok visszaköltöztek a román harmadba, Aranynak csak néhány kontránál kellett koncentrálnia. A 33. percben nagy magyar helyzet alakult ki, egy lecsorgó korongot Terbócs már nem tudott megfelelően a kapu felé irányítani, így az elzúgott a vas mellett. Polc sorra kapta a lövéseket, de a honosított kapus nagyon magabiztos volt. Két harmad után a magyar csapat 30-10-re vezetett a kapura lövésekben, ám gólokban 1-1 maradt az állás.
A harmadik játékrész áthúzódó magyar előnnyel indult, nem sikerült vele élni. Továbbra is domináltunk, és a nyomás a 45. percben góllá érett. A 18 éves és mindössze második felnőtt mérkőzését játszó Papp Kristóf Sofrontól kapott remek passzt középen, gyönyörűen kimozgatta Polcot, majd az üres kapuba lőtt (2-1). Az 50. percben igazi tűzijátékot tartottak a magyar csatárok, Polcnak másodpercek alatt háromszor kellett védenie, meg is tette. Két perccel később nagy lehetőséghez jutott a román válogatott, amely 43 másodpercre kettős előnybe került. Julius Pénzes időt kért, hogy elmagyarázza játékosainak, mit vár tőlük, ők azonban ezt nem tudták megvalósítani. A magyar csapat remek védekezéssel húzta ki mind a dupla, mind a szimpla fórt. Az 56. percben mégis kiegyenlített Románia, Butocsnov lépett ki szólóban, elhúzta Arany mellett a korongot és a hálóba lőtt (2-2). Alig egy perc múlva kisebb kavarodás alakult ki a magyar kapu előtt, de sikerült tisztázni. Nagy hajrát indított a válogatottunk, bő egy perccel a vége előtt a korong végigcsúszott a román kapu gólvonalán, de nem ment be.
Jöhetett a hosszabbítás, ez mindössze 14 másodpercig tartott. A buli utáni első magyar támadás során Hári hozta helyzetbe Erdélyt, aki a jobb sarokba bombázott (3-2).
A magyar válogatott hiába játszott nagy fölényben, csak hosszabbításban múlta felül Romániát, de az esély a továbbjutásra megmaradt, ehhez vasárnap este a házigazda Nagy-Britanniát kell legyőzni akár rendes játékidőben, akár túlórázva.